ประกาศกรมสรรพสามิต เรื่อง หลักเกณฑ์และวิธีการเกี่ยวกับการชำระภาษีรถยนต์ที่นำไปแสดงหรือเก็บไว้ในสถานแสดงรถยนต์เพื่อขายที่ความรับผิดในอันจะต้องเสียภาษีเกิดขึ้นพร้อมกับความรับผิดในการเสียภาษีมูลค่าเพิ่ม
ประกาศกรมสรรพสามิต
เรื่อง
หลักเกณฑ์และวิธีการเกี่ยวกับการชำระภาษีรถยนต์ที่นำไปแสดงหรือเก็บไว้ใน
สถานแสดงรถยนต์เพื่อขายที่ความรับผิดในอันจะต้องเสียภาษีเกิดขึ้น
พร้อมกับความรับผิดในการเสียภาษีมูลค่าเพิ่ม[๑]
 

อาศัยอำนาจตามความในมาตรา ๓๑ (๓)
แห่งพระราชบัญญัติภาษีสรรพสามิต พ.ศ. ๒๕๖๐
อธิบดีกรมสรรพสามิตกำหนดหลักเกณฑ์และวิธีการเกี่ยวกับการชำระภาษีรถยนต์ที่นำไปแสดงหรือเก็บไว้ในสถานแสดงรถยนต์เพื่อขายในกรณีที่ความรับผิดในอันจะต้องเสียภาษีสำหรับรถยนต์เกิดขึ้นพร้อมกับความรับผิดในการเสียภาษีมูลค่าเพิ่มตามหมวด
๔ ในลักษณะ ๒ แห่งประมวลรัษฎากรไว้ ดังต่อไปนี้

ข้อ ๑
ในกรณีที่ความรับผิดในอันจะต้องเสียภาษีสำหรับรถยนต์ที่นำไปแสดงหรือเก็บไว้ในสถานแสดงรถยนต์เพื่อขายเกิดขึ้นพร้อมกับความรับผิดในการเสียภาษีมูลค่าเพิ่มตามหมวด
๔ ในลักษณะ ๒ แห่งประมวลรัษฎากร ไม่ว่าทั้งหมดหรือบางส่วนก่อนการนำรถยนต์ออกจากสถานแสดงรถยนต์เพื่อขาย
ให้ผู้ประกอบอุตสาหกรรมยื่นแบบรายการภาษีตามแบบ ภส.๐๓ - ๐๗ พร้อมกับชำระภาษีภายในวันที่
๑๕ ของเดือนถัดจากเดือนที่ความรับผิดในอันจะต้องเสียภาษีเกิดขึ้น

ข้อ ๒
ให้ผู้ประกอบอุตสาหกรรมยื่นแบบรายการภาษีและชำระภาษีตามข้อ ๑ ต่อเจ้าพนักงานสรรพสามิต
ณ
สำนักงานสรรพสามิตพื้นที่สาขาหรือสำนักงานสรรพสามิตพื้นที่แห่งท้องที่ที่โรงอุตสาหกรรมหรือสถานแสดงรถยนต์เพื่อขายนั้นตั้งอยู่

ข้อ ๓ ประกาศนี้ให้ใช้บังคับตั้งแต่วันที่ ๑๖
กันยายน พ.ศ. ๒๕๖๐ เป็นต้นไป


ประกาศ
ณ วันที่ ๑๖ กันยายน พ.ศ. ๒๕๖๐
สมชาย พูลสวัสดิ์
อธิบดีกรมสรรพสามิต






พัชรภรณ์/จัดทำ
๔
ตุลาคม ๒๕๖๑

[๑]
ราชกิจจานุเบกษา เล่ม ๑๓๕/ตอนพิเศษ ๑๑๙ ง/หน้า ๑ (เล่มที่ ๒)/๒๔ พฤษภาคม ๒๕๖๑